Ákvörðun Sigmundar kom Sigurði Inga ekki á óvart . Sigurður Ingi Jóhannsson , formaður Framsóknarflokksins , segir að ákvörðun Sigmundar Davíðs Gunnlaugssonar að segja skilið við flokkinn sé dapurleg en að hún komi honum ekki á óvart . Hann segir margt hafa bent til þess undanfarin misseri að Sigmundur Davíð væri óánægður með stöðu sína innan flokksins . „ Það er auðvitað dapurlegt þegar fyrrverandi forystumaður úr Framsóknarflokknum gengur úr honum . Það eru svona mín fyrstu viðbrögð , “ segir Sigurður Ingi í samtali við fréttastofu . Kemur þetta þér á óvart ? „ Kannski ekki fullkomlega á óvart , óvænt að það gerist við þessar aðstæður en auðvitað hef ég tekið eftir , bæði yfirlýsingum hans og þeirri staðreynd að það var stofnað sérstakt félag í vor fyrir þá sem töldu sig ekki hafa vettvang innan Framsóknarflokksins sem ég hef reyndar aldrei skilið en það var kannski vísbending um það sem koma skyldi síðar . “ Þar vísar Sigurður í Framfarafélagið svokallaða sem Sigmundur Davíð stofnaði til í vor . Í opnu bréfi sem Sigmundur skrifaði til flokksmanna Framsóknar í dag segir hann að félaginu hafi verið ætlað að „ halda utan um þann hóp Framsóknarmanna sem vildi sjá framhald á því hvernig við unnum hlutina á árunum 2009 - 2016 en einnig fyrir fólk sem stendur utan flokksins en vill sjá framfarir á sömu forsendum . “ Í bréfinu rifjar Sigmundur upp Panamaskjölin og segir að eftir að hart hafi verið sótt að honum síðastliðið vor hafi hann ákveðið að stíga til hliðar sem forsætisráðherra . Hann segist hafa samið við Sigurð Inga Jóhannsson , sem þá var varaformaður flokksins , um að taka við forsætisráðuneytinu og segist hafa tekið af honum loforð um að hann færi ekki gegn sér í formannskosningu flokksins síðasta haust . Hann segir að alls hafi sex sinnum verið gerð tilraun til að fella hann sem formann og það hafi loks tekist síðasta haust . Sigmundur Davíð Gunnlaugsson , fyrrverandi forsætisráðherra , gengur til liðs við Samvinnuflokkinn fyrir komandi kosningar .